Oudregsman dalk ook in Siemens-moordsaak aangekla | Netwerk24
Deur Mike van Rooyen 14 Desember 2018 06:04
'n Voormalige advokaat van Bloemfontein kan dalk as 'n medepligtige in die opspraakwekkende Siemens-moord aangekla word.
Karabo Tau (40), wat sowat nege jaar gelede van die rol van advokate geskrap is omdat hy oneties en onprofessioneel opgetree het, moet nou nog 'n week agter tralies bly nadat sy aansoek om borgtog uitgestel is.
Dit geld ook vir sy medebeskuldigde, Sizwe Mpati (36), in wie se BMW die vuurwapen glo gekry is wat gebruik is om Louis Siemens op 10 Mei koelbloedig in die kelder van die Prellerplein-sentrum in Dan Pienaar dood te skiet.
Albei mans word tot dusver in 'n onverwante saak van ontvoering aangekla.
Johan de Vries het Donderdag namens die staat voor landdros Vuyelwa Mahamba betoog nog aanklagte kan bygevoeg word en hulle kan moontlik by die vier huidige beskuldigdes in die Siemens-moordverhoor gevoeg word.
Hy sê die ander twee verdagtes in die ontvoeringsaak het blykbaar snuf in die neus gekry en gevlug.
De Vries sê nadat die semi-outomatiese vuurwapen wat in die BMW gevind is, getoets is, is dit met die Siemens-moord verbind.
Tau het die hof gevra om hom te beskerm. Hy sê die nasionale vervolgingsgesag misbruik die hofproses. "Hulle weet daar is niks wat my met die saak verbind nie."
Die klaer in die ontvoeringsaak wou nie voortgaan met sy klagte nie en dit is laat vaar. Die aanklaer weet die vuurwapen is in die ander motor gekry en nie in syne nie, het 'n omgekrapte Tau gesê.
Stanley Bakili (37), die vermeende baasbrein in die Siemens-moord, konst. Kagisho Ishael Chabane (39), 'n hofordonnans in die landdroshof, en konst. Molebatsi Mogoera (40) 'n speurder van die Bayswater-polisiekantoor, se aansoek om borgtog word vroeg in 2019 voortgesit.
Kapt. Moeketsi Lesia, speurtakbevelvoerder van die polisiekantoor in Bayswater, is reeds op borgtog van R10 000 vrygelaat.